# Carlos Cardoso

Carlos Cardoso (Beira, 1951 – Maputo, 22 de novembre de 2000) fou un periodista moçambiquès assassinat quan investigava un presumpte cas de corrupció de 14 milions de dòlars durant la privatització del Banc Comercial de Moçambic, el principal banc del país.

## Biografia

Fill d'immigrants portuguesos a la colònia d'Àfrica Oriental Portuguesa, on el seu pare portava una central làctica. Es va educar a Moçambic i va anar a la Universitat de Witwatersrand en Sud-àfrica. Parlava portuguès, ndau i anglès.
Després de la retirada portuguesa de l'administració de la colònia el 1974, va seguir la presa de poder del Front d'Alliberament de Moçambic. Després d'un breu període de presó, va treballar para Samora Machel. Inicià la seva activitat periodística el 1975 al setmanari Tempo. Continuà a Rádio Moçambique i a l'Agência de Informação de Moçambique (AIM), de la que en fou director durant deu anys. Durant vint anys exercí el periodisme como una forma de contribuir amb el seu país. El 1989 es va casar amb l'advocada noruega Nina Berg, amb la que va tenir dos fills.
Després d'alguns anys treballant en mitjans de comunicació estatals, Cardoso va ser membre fundador de la primera cooperativa de periodistes, a Mediacoop, propietària del setmanari "Savana" i del diari Mediafax, el 1992. El 1997 fundà el seu propi diari, també distribuït per fax, "Metical" que, tal com el seu nom indica (Metical és la moneda de Moçambic), era dedicat essencialment a qüestions econòmiques i que es va editar fins 2001. El 1998 fou escollit regidor de l'ajuntament de Maputo.
El periodista també es dedicà a les belles arts i va realitzar la seva primera exposició de pintura el 1990 a Maputo, anomenada "Os habitantes do forno".

## Assassinat i investigació

Cardoso va ser mort a trets al centre de Maputo el 22 de novembre de 2000, mentre investigava un frau de 14 milions $ EUA connectat amb la privatització del banc més gran de Moçambic, Banc Comercial de Moçambic. En el judici dels sis sospitosos de l'assassinat en 2002, tres d'ells assenyalaren Nyimpine Chissano, fill del president de Moçambic Joaquim Chissano, com a pagador d'un xec a l'assassí de Cardoso. Aníbal dos Santos, un ciutadà portuguès que es deia que havia planejat l'assassinat de Cardoso, va ser condemnat in absentia en 2003 després d'escapar de la presó; i un nou judici el 2006 (després de la segona fugida de dos Santos) va confirmar la condemna de 30 anys de presó.
El maig de 2006 Nyimpine Chissano va ser acusat per l'Oficina del Fiscal de Moçambic de l'"autoria conjunta moral" de l'assassinat de Cardoso i de diversos delictes econòmics. L'Agência de Informação de Moçambique va informar l'11 de maig de 2006 que un informant anònim va dir que l'ordre d'arrest de Chissano havia estat anul·lada després de la intervenció de l'expresident i la seva dona.

## Bibliografia

* (portuguès) Fauvet, Paul e Marcelo Mosse. 2004. É Proibido pôr Algemas nas Palavras - Uma Biografia de Carlos Cardoso. Editorial Caminho. Lisboa.
* (portuguès) Cremildo G. Bahule, Carlos Cardoso: um poeta de consciência profética,Imprensa Universitária, Maputo, 2007

## Referències

* ↑ The Guardian, "Carlos Cardoso - His tenacious journalism exposed corruption in Mozambique", 24 November 2000
* 1 2 "Livro sobre Carlos Cardoso editado em Portugal" a Maputo.co.mz (notes biogràfiques)
* 1 2 Cardoso, Carlos. Os habitantes do forno. Promédia, 2002, p. 2-9.
* ↑ «Mozambique News Agency AIM Reports, "Carlos Cardoso murder trial update", 10 December 2002». Arxivat de l'original el 13 d’abril 2007. [Consulta: 17 febrer 2017].
* ↑ A Trial Ends in Mozambique, but Many Questions Hover, New York Times, 26 de gener de 2006
* ↑ Prosecutor seeks charges against ex-president's son in Cardoso murder, CPJ, 11 de maig de 2006
* ↑ MOZAMBIQUE: WILL NYIMPINE CHISSANO FACE TRIAL FOR THE MURDER OF CARLOS CARDOSO?, publicat per Wikileaks